CELEX: 52014XG1203(01)
Language: lv
Date: 2014-12-03
Title: Padomes secinājumi par Eiropas audiovizuālās jomas politiku digitālajā laikmetā

3.12.2014   
            
            
               LV
            
            
               Eiropas Savienības Oficiālais Vēstnesis
            
            
               C 433/2
            
         Padomes secinājumi par Eiropas audiovizuālās jomas politiku digitālajā laikmetā
   (2014/C 433/02)
   EIROPAS SAVIENĪBAS PADOME,
   ATZĪSTOT, KA:
   
            
               1.
            
            
               audiovizuālajai nozarei ir izšķirīga nozīme gan ilgtspējīgas izaugsmes un nodarbinātības radīšanā, gan kultūras un valodu daudzveidības veicināšanā, un tāpēc tā ir ļoti svarīga joma ES ekonomikas, kultūras un sociālajā programmā un jo īpaši stratēģijas “Eiropa 2020” mērķu sasniegšanas procesā.
            
         
            
               2.
            
            
               laikā, ko raksturo straujas pārmaiņas tehnoloģiju jomā un neprognozējama tirgus attīstība, ir ārkārtīgi svarīgi veicināt kultūru un valodu daudzveidību un konkurētspēju visos politikas pasākumos, kas iespaido Eiropas audiovizuālo jomu – gan Eiropas, gan dalībvalstu līmenī.
            
         ŅEMOT VĒRĀ, KA:
   
            
               3.
            
            
               digitālā revolūcija ir atstājusi dziļu ietekmi uz audiovizuālā sektora attīstības ietvaru, kam tagad ir raksturīga kino, lineāru audiovizuālo mediju pakalpojumu, piemēram, televīzijas, un jaunu, nelineāru mediju pakalpojumu, piemēram, video pēc pieprasījuma, līdzāspastāvēšana. Robežu izplūšana starp lineāru un nelineāru audiovizuālo mediju pakalpojumiem liek jautāt, vai esošie ES tiesību aktu noteikumi joprojām ir atbilstīgi.
            
         
            
               4.
            
            
               arī mediju konverģence piedāvā jaunas iespējas audiovizuālā satura izplatīšanai, un šajā sakarā savukārt ir jāpielāgo uzņēmējdarbības un tiesiskā regulējuma vide.
            
         
            
               5.
            
            
               audiovizuālie tirgi joprojām ir orientēti uz televīziju un kino; tomēr acīmredzams, ka būtiski ir mainījusies auditorijas uzvedība attiecībā uz audiovizuālo saturu, jo īpaši jauniešu vidū, kuri arvien vairāk izmanto tiešsaistes pakalpojumus. Kopumā auditorijas pieprasa un sagaida, ka jauns saturs būs pieejams nekavējoties, jebkurā laikā, jebkurā vietā un jebkurā ierīcē. Tomēr Eiropā, kur tirgi ir sadrumstaloti, satura likumīgā piegāde ne vienmēr apmierina šo pārrobežu pieprasījumu.
            
         
            
               6.
            
            
               reaģējot uz šīm attīstības tendencēm, tieši politikas veidotāju pienākums ir izpētīt, kā palīdzēt izveidot dinamisku audiovizuālā satura vienoto tirgu, kas apmierinātu iedzīvotāju, satura sniedzēju un tiesību īpašnieku prasības, vienlaikus nodrošinot kultūru un valodu daudzveidību.
            
         PIEKRĪTOT, KA:
   
            
               7.
            
            
               digitālā laikmeta kontekstā autortiesībām arī turpmāk būtu jāaizsargā un jāveicina jaunrade un jānodrošina atbilstoša atlīdzība tiesību īpašniekiem, vienlaikus ļaujot gan attīstīties jauniem inovatīviem pakalpojumiem, gan iedzīvotājiem iegūt pārrobežu piekļuvi.
            
         
            
               8.
            
            
               galvenie mērķi, kas noteikti Eiropas audiovizuālās jomas politikai digitālajā laikmetā, ir šādi:
               
                           a)
                        
                        
                           sekmēt plaša, kultūras un valodas ziņā daudzveidīga un kvalitatīva satura piedāvājumu;
                        
                     
                           b)
                        
                        
                           apmierināt auditorijas pieprasījumu, nodrošinot vieglu, savlaicīgu, pārrobežu un likumīgu piekļuvi saturam, Eiropas audiovizuālo darbu pilnīgu pārrobežu apriti un Eiropas darbu redzamību un klātbūtni visās izplatīšanas platformās;
                        
                     
                           c)
                        
                        
                           vienotajā tirgū audiovizuālo mediju pakalpojumu sniedzējiem nodrošināt vienlīdzīgus konkurences apstākļus.
                        
                     
         
            
               9.
            
            
               lai sasniegtu šos mērķus, ir būtiski nodrošināt mediju plurālismu; veicināt tehnoloģiski neitrālu audiovizuālo vienoto tirgu; aizsargāt sabiedrības intereses, tostarp dalībvalstu pašreizējo atbildību par valsts drošību, auditorijas, jo īpaši nepilngadīgo, aizsardzību, un gādāt par to, lai šis tirgus būtu pieejams gados vecākiem iedzīvotājiem un personām ar invaliditāti; atbalstīt mediju lietotprasmi, jo īpaši bērnu un jauniešu vidū, un veicināt piekļuvi Eiropas kinematogrāfijas mantojumam un izpratni par kinomākslu.
            
         ATZINĪGI VĒRTĒ:
   
            
               10.
            
            
               
                           —
                        
                        
                           Komisijas paziņojumu “Eiropas kino digitālajā laikmetā. Kultūru daudzveidības un konkurētspējas sasaiste” (1),
                        
                     
                           —
                        
                        
                           Komisijas paziņojumu par valsts atbalstu filmām un citiem audiovizuālajiem darbiem (2),
                        
                     
                           —
                        
                        
                           zaļo grāmatu “Gatavojoties pilnīgi konverģētai audiovizuālajai pasaulei. Izaugsme, radīšana un vērtības” (3).
                        
                     
         AICINA KOMISIJU:
   
            
               11.
            
            
               steidzami pabeigt Audiovizuālo mediju pakalpojumu direktīvas (4) izvērtēšanu (5), ņemot vērā digitalizācijas ietekmē vērojamās straujās izmaiņas tehnoloģiju jomā un tirgū, un, balstoties uz šajā pārskatīšanā gūtajiem rezultātiem, pēc iespējas drīz, ievērojot subsidiaritātes principu, iesniegt atbilstīgu priekšlikumu par šīs direktīvas pārskatīšanu.
            
         
            
               12.
            
            
               īstenot strukturētu dialogu par kino politiku Eiropā, šādā nolūkā izmantojot Eiropas Kino forumu (6), un forumā sasniegtos rezultātus izmantot arī, lai sagatavotu programmas “Radošā Eiropa” (apakšprogrammas Media) starpposma novērtējumu, tiecoties pārveidot darbības virzienus, uzlabojot šo darbības virzienu un valstu atbalsta shēmu savstarpējo papildināmību un pielāgojot tos mainīgajām tirgus vajadzībām.
            
         
            
               13.
            
            
               veicināt programmu Erasmus+, “Apvārsnis 2020” un COSME izmantošanu tādu izglītības, apmācības un pētniecības un inovācijas pasākumu finansēšanai, kuri ir audiovizuālās nozares pamatā.
            
         A.   UZŅĒMĒJDARBĪBAS VIDE
   
   AICINA KOMISIJU UN DALĪBVALSTIS, IEVĒROJOT SAVAS KOMPETENČU JOMAS UN SASKAŅĀ AR SUBSIDIARITĀTES PRINCIPU:
   
            
               14.
            
            
               pārbaudīt, kāda ietekme ir jauniem filmu izlaišanas veidiem programmas “Radošā Eiropa” (apakšprogrammas Media) ietvaros un apzināt iespējas šīs pieejas pārbaudīt, iekļaujot to valstu kino politikas uzdevumos.
            
         
            
               15.
            
            
               mudināt izmantot tādus paņēmienus, kas dod iespēju vieglāk licencēt daudzteritoriju tiešsaistes audiovizuālo mediju pakalpojumus.
            
         
            
               16.
            
            
               mudināt audiovizuālās ķēdes dalībniekus uz zināšanu apmaiņu un starptautisku sadarbību arī tādēļ, lai uzlabotu informācijas un statistikas datu uzkrāšanu un šajā sakarā sekmētu sadarbību ar Eiropas Audiovizuālo observatoriju.
            
         AICINA DALĪBVALSTIS:
   
            
               17.
            
            
               nodrošināt, lai tiesību akti un publiskā finansējuma shēmas atļautu inovāciju un eksperimentēšanu ar izlaišanas iespējām, piemēram, vienlaicīgu izlaišanu dažādās platformās.
            
         B.   PUBLISKAIS FINANSĒJUMS UN FINANSĒJUMA PIEEJAMĪBA
   
   AICINA KOMISIJU:
   
            
               18.
            
            
               aktīvāk turpināt darbu pie Kultūras un radošo nozaru garantiju fonda, kā paredzēts programmā “Radošā Eiropa” (7), gatavojoties šā fonda izveidei 2016. gadā.
            
         AICINA KOMISIJU UN DALĪBVALSTIS, IEVĒROJOT SAVAS KOMPETENČU JOMAS UN SASKAŅĀ AR SUBSIDIARITĀTES PRINCIPU:
   
            
               19.
            
            
               mudināt pārskatīt audiovizuālo darbu publiskā finansējuma samēru, lielāku uzsvaru liekot uz izstrādi, izplatīšanu un popularizēšanu.
            
         
            
               20.
            
            
               veicināt ES atbalsta pasākumu savstarpējo papildināmību, jo īpaši attiecībā uz programmu “Radošā Eiropa” (apakšprogrammu Media) un valstu un reģionālo atbalstu.
            
         
            
               21.
            
            
               mudināt nodrošināt finansējumu digitalizācijai un kinematogrāfijas mantojuma un ar to saistītā materiāla saglabāšanai.
            
         AICINA DALĪBVALSTIS:
   
            
               22.
            
            
               kad vien iespējams, veicināt publisku un privātu ieguldītāju līdzfinansētu garantiju fondu un ieguldījumu fondu izveidi.
            
         
            
               23.
            
            
               sekmēt spēju veidošanu, lai bankām un finanšu starpniekiem sniegtu atbalstu audiovizuālās jomas uzņēmumu finansēšanā, ievērojot programmas “Radošā Eiropa” spēju veidošanas shēmu.
            
         C.   MEDIJU LIETOTPRASME UN KINOMĀKSLAS IZPRATNE, UN KINEMATOGRĀFIJAS MANTOJUMS
   
   AICINA KOMISIJU:
   
            
               24.
            
            
               izvērtēt un izplatīt programmas “Radošā Eiropa” (apakšprogrammas Media) ietvaros finansēto kinomākslas izpratnes pasākumu rezultātus.
            
         
            
               25.
            
            
               mediju lietotprasmes ekspertu grupas darbības ietvaros atbalstīt un koordinēt centienus, kuru mērķis ir izvērtēt Eiropas iedzīvotāju mediju lietotprasmes līmeņus gan ES, gan valstu, gan vietējā līmenī.
            
         AICINA KOMISIJU UN DALĪBVALSTIS, IEVĒROJOT SAVAS KOMPETENČU JOMAS UN SASKAŅĀ AR SUBSIDIARITĀTES PRINCIPU:
   
            
               26.
            
            
               veicināt labu praksi un pētniecību jautājumā par mediju lietotprasmes iekļaušanu formālajā izglītībā un apmācībā, kā arī neformālās un ikdienējās mācīšanās jomā.
            
         
            
               27.
            
            
               kinematogrāfijas mantojumu izmantot kā līdzekli Eiropas kultūras un vērtību popularizēšanai ārpus Eiropas.
            
         AICINA DALĪBVALSTIS:
   
            
               28.
            
            
               veicināt kinematogrāfisku un audiovizuālu darbu izmantošanu visos izglītības un apmācības līmeņos, tostarp neformālās un ikdienējās mācīšanās pasākumos, jo īpaši pievēršoties rakstpratībai, satura kritiskai analīzei un atlasei un apmaiņai ar labāko praksi un mācību materiāliem.
            
         
            
               29.
            
            
               mudināt, lai valstu filmu festivāli darbotos kā kinomākslas izpratnes veicināšanas platformas.
            
         
            
               30.
            
            
               labāk izmantot ES struktūrfondu piedāvātās iespējas, lai atbalstītu darbības, kas veicina audiovizuālā mantojuma (gan kinematogrāfijas, gan televīzijas mantojuma) aizsardzību, digitalizāciju un apriti, vienlaikus mudinot eksperimentēt ar jaunām izlaišanas stratēģijām un kanāliem.
            
         
            
               31.
            
            
               sekmēt audiovizuālā mantojuma (gan kinematogrāfijas, gan televīzijas mantojuma) inovatīvu atkārtotu izmantošanu.
            
         D.   TIESISKAIS REGULĒJUMS
   
   AICINA KOMISIJU:
   
            
               32.
            
            
               izvērtējot Audiovizuālo mediju pakalpojumu direktīvu, īpašu uzmanību pievērst šādiem elementiem (8):
               
                           a)
                        
                        
                           izvērtēt, vai digitālā laikmeta kontekstā vēl aizvien ir atbilstīgi saglabāt patlaban tiesību aktos paredzēto nošķīrumu starp nelineāriem un lineāriem audiovizuālo mediju pakalpojumiem;
                        
                     
                           b)
                        
                        
                           izvērtēt izcelsmes valsts principa darbību audiovizuālā sektora attīstības ietvarā;
                        
                     
                           c)
                        
                        
                           izvērtēt visefektīvāko veidu, kā radīt vienlīdzīgus konkurences apstākļus visiem vērtību ķēdes dalībniekiem;
                        
                     
                           d)
                        
                        
                           izvērtēt, cik efektīvi ir Eiropas darbu veicināšanai paredzētie pasākumi, kā paredzēts Audiovizuālo mediju pakalpojumu direktīvā, apsverot alternatīvus pasākumus, ar kuriem nodrošinātu Eiropas darbu efektīvu popularizēšanu digitālajā vidē;
                        
                     
                           e)
                        
                        
                           izvērtēt pašreizējo reklāmas noteikumu darbību;
                        
                     
                           f)
                        
                        
                           visos audiovizuālo mediju pakalpojumos nodrošināt augsta līmeņa aizsardzību nepilngadīgajiem.
                        
                     
         
            
               33.
            
            
               nākt klajā ar priekšlikumiem, kas vajadzīgi, lai turpinātu modernizēt ES autortiesību regulējumu, ņemot vērā digitalizāciju un panākot, ka ieguvēji ir gan Eiropas ekonomika, gan kultūru daudzveidība; cita starpā sekmēt tiešsaistes, likumīgu un pārrobežu piekļuvi audiovizuāliem darbiem, sekmēt audiovizuālo darbu transnacionālu apriti tiešsaistē, aizsargāt autorus un citus tiesību īpašniekus un nodrošināt tiem pienākošos atlīdzību, sniegt līdzsvarotu tiesību, pienākumu un atbildības satvaru vērtību ķēdē un palielināt kinematogrāfijas mantojuma digitalizācijas līmeni un pieejamību tiešsaistē.
            
         
      (1)  Dok. 10024/14.
   
      (2)  OV C 332, 15.11.2013., 1. lpp.
   
   
      (3)  Dok. 8934/13.
   
      (4)  Eiropas Parlamenta un Padomes Direktīva 2010/13/ES (OV L 95, 15.4.2010., 1. lpp.).
   
      (5)  REFIT izvērtējums.
   
      (6)  Sasaukts atbilstīgi Komisijas paziņojumam par Eiropas kino digitālajā laikmetā.
   
      (7)  Eiropas Parlamenta un Padomes Regula (ES) Nr. 1295/2013 (OV L 347, 20.12.2013., 221. lpp.).
   
      (8)  Audiovizuālo mediju pakalpojumu direktīvas REFIT izvērtējumu ir paredzēts veikt 2015. gadā (dok. 10648/14).